Gru-ongeluk eis ses van familie; ‘dit sink nog in’Zelda en Manna Newman en hulle dogter Chanté is dood in die ongeluk naby Napier. Ses lede van die familie en twee mense in die voertuig waarteen hulle gebots het, is in die ongeluk dood. (Foto: Facebook) Boodskappe van medelye stroom in ná die dood van ses familielede gister in ŉ gru-ongeluk op die R316 naby Napier in die Wes-Kaap. Maria (85) en Johan (85) Pieterse, hulle dogter Zelda (50) en haar man, Manna Newman (53), die egpaar se jongste dogter, Chanté (21), en Manna se ma, Hazel Newman (in haar sewentigs), is almal dood toe die voertuig waarin hulle gereis het, reg van voor teen ŉ bakkie gebots het. Twee insittendes van die bakkie is ook in die ongeluk dood en nog ŉ persoon is ernstig beseer, het Kenny Africa, woordvoerder van die Wes-Kaapse verkeerspolisie, vroeër gesê. Francois Pieterse, Zelda Newman se broer, het gesê die egpaar se oorlewende dogter, Marzelle (24), word tans deur familielede en vriende ondersteun. Sy was vanoggend nog in Agulhas, waar die familie die Paasnaweek deurgebring het. Hulle was op pad terug na hulle huis in Plumstead toe die ongeluk gebeur het. ŉ Emosionele Pieterse het gesê besonderhede oor wat presies tot die ongeluk aanleiding gegee het, is nog vaag. “Maar die ongeluk sink al hoe meer in, dis die probleem,” het hy oor sy geliefdes se dood gesê. Pieterse het gesê die Newman-egpaar het ŉ bou-onderneming in Kaapstad bedryf. Zelda het vantevore by Absa gewerk, maar was die afgelope ruk ook betrokke by die onderneming. Chanté was ŉ finalejaarstudent by die Prestige Academy in Bellville. Altesame agt mense is dood in die botsing naby Napier in die Wes-Kaap. (Foto: Wes-Kaapse verkeerspolisie) “My swaer het die gewoonte gehad, as sy ma en my ouers saamgegaan het, dat hulle met twee voertuie ry. Ek weet nie hoekom nie, maar hierdie keer was hulle saam in een voertuig. Die kinders ry gewoonlik ook met hulle eie voertuie,” het Pieterse gesê. Marzelle sou eers later na haar ouerhuis in Plumstead terugkeer en het dus wél met haar eie voertuig gery, het hy gesê. Maria en Johan het onlangs na die Plumstead-rusoord verhuis en het net ŉ klipgooi van die Newmans gebly. Pieterse, wat saam met sy gesin met vakansie in die wildtuin was, vertrek môre na Kaapstad van waar hy begrafnisreëlings sal begin tref. Hy het gesê hy moet egter eers later vandeesweek die familie se liggame gaan uitken. “Manna was baie bekend in Harley-Davidson-kringe en hulle het gevra om by die diens betrokke te wees,” het hy gesê. Manna het twee broers wat in onderskeidelik Kanada en New York woon. Hulle sal na verwagting na Suid-Afrika vlieg vir ŉ roudiens. Pieterse het gesê die familie het reeds tientalle boodskappe van medelye en ondersteuning ontvang. Ook op sosiale media het boodskappe van medelye ingestroom.